**KONJUKTIVITIS**

Konjuktivitis ili upala očne spojnice često je oboljenje koje je prisutno među djecom u kolektivu. Konjuktivitis može biti alergijski, izazvan kemijskim sredstvima te bakterijski i virusni odnosno infektivni konjuktivitis obično uzrokovan adenovirusima čija inkubacija traje 5-12 dana.

Simptomi su hiperemija spojnice, vodenasto sluzavi iscjedak iz oka i ovisno o etiologiji, neugoda i svrbež.

**Put širenja je kapljično te preko ručica kojim bolesno dijete trlja oči, dira igračke i druge predmete putem kojih se lako zaraze svi u kontaktu s oboljelim djetetom stoga bolesno dijete ne smije boraviti u vrtiću.**

Iako infektivni konjuktivitis obično nije opasna bolest i često može proći sama od sebe, ona je vrlo neugodna te se brzo i lako prenosi sa djeteta na dijete uzrokujući lokalne simptome. U nekim slučajevima infektivni konjuktivitis ipak može biti i vrlo opasan te ako se ne liječi može izazvati oštećenje rožnice i drugih dijelova oka te dovesti do težih komplikacija.

Liječenje bakterijskog konjuktivitisa podrazumijeva korištenje antibiotskih kapi i masti za oči. Virusni konjunktivitis je samoograničavajući te obično prolazi sam od sebe i traje u blagim slučajevima otprilike tjedan dana, a u teškima i do 3 tjedna.

Važno je:  
• oboljelo dijete odvesti liječniku  
• ne voditi dijete u vrtić dok se upala ne izliječi  
• često prati ruke oboljelog djeteta i ruke svih osoba u kontaktu  
• ne dirati oči rukama  
• ne služiti se zajedničkim ručnicima  
• redovito prati igračke i predmete kojima se bolesno dijete služi  
• po povratku u vrtić donijeti ispričnicu liječnika

**Konjuktivitis se može spriječiti adekvatnom i redovitom higijenom, naročito ruku, koje su jedan od glavnih uzroka nastanka i prijenosnika upale.**

Zdravstvena voditeljica